Лось у гаросе  
*Васіль Вітка*

Ой, улавілі лося ў гаросе,

а па ім ласіха ў лесе галосе:

— Што ж гэта будзе,

добрыя людзі?

Вы паўшчувайце,

строгае слова скажыце,

ды мне, беднай, паспачувайце,

не карайце задужа,

не вяжыце,

ой, не вяжыце

вяроўкамі

майго любага мужа.

Рваць гарох пры дарозе —

спрадвек не злачынны занятак.

Не для сябе ён стараўся —

для ласянятак,

для любімай пястункі,

малога дзіцятка,

што чакала ласунку —

гарошку ў лапатках.

Дык завошта аблава

і такая няслава?

Вунь стаіць ля дарогі

ўвесь аблытаны —

ногі і рогі,

як цянётамі сеткі.

Заступіцеся, дзеткі!

Ён не выцерпіць гэтакай мукі.

Ой, вазьміце лася на парукі!